РЕПУБЛИКА СРБИЈА
НАРОДНА СКУПШТИНА
Одбор за финансије, републички буџет 

и контролу трошења јавних средстава

11 Број 06-2/155-26

16. јул 2026. године

Б е о г р а д

ЗАПИСНИК
56. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 16. ЈУЛА 2026. ГОДИНЕ
Седница је почела у 11,00 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Невена Веиновић, Војислав Вујић, Тијана Давидовац, Ненад Крстић, Душан Никезић, Светлана Милијић, Пеђа Митровић, Ило Михајловски, Никола Радосављевић и Акош Ујхељи.

Седници је присуствовао заменик члана Одбора Драган Станојевић (заменик Бранка Павловића).

Седници нису присуствовали чланови Одбора Мирослав Алексић, Душан Бајатовић, Владимир Јелић и Ненад Митрови, нити њихови заменици.

Седници су, по позиву председника Одбора, присуствовали представници Народне банке Србије: Јоргованка Табаковић, гувернер Народне банке Србије, Иван Николић, председник Савета гувернера, Жељко Јовић, Ана Ивковић, Драгана Станић и Никола Драгашевић, вицегувернери, Бојан Терзић, генерални директор Сектора за заштиту корисника финансијских услуга, Саво Јаковљевић, генерални директор Сектора за економска истраживања и статистику, Дејан Девић, генерални директор Дирекције за законодавно-правне послове, Јелена Стојановић, генерални директор Дирекције за рачуноводство и финансије и Татјана Жужа, виши саветник за односе са државним институцијама.

На предлог председника, Одбор је већином гласова (11 гласова  „за”, два народна посланика нису гласала) усвојио следећи 
Д н е в н и    р е д:

1. Разматрање Полугодишњег извештаја о монетарној политици (јануар-јун 2025), који је поднела Народна банка Србије (број 400-1869/25 од 29. септембра 2025. године);

2. Разматрање Програма монетарне политике Народне банке Србије у 2026. години, који је поднела Народна банка Србије (број 400-2635/25 од 12. децембра 2025. године);

3. Разматрање Финансијског плана Народне банке Србије за 2026. годину, који је поднела Народна банка Србије (број 400-2797/25 од 26. децембра 2025. године);

4. Разматрање Извештаја о раду Савета гувернера Народне банке Србије за период од 1. јануара до 30. јуна 2025. године, који је поднео Савет гувернера Народне банке Србије (број 400-1684/26 од 6. маја 2026. године);

5. Разматрање Извештаја о раду Савета гувернера Народне банке Србије за период од 1. јула до 31. децембра 2025. године, који је поднео Савет гувернера Народне банке Србије (број 400-1684/26-1 од 6. маја 2026. године);

6. Разматрање Финансијских извештаја Народне банке Србије за 2025. годину, са извештајем овлашћеног ревизора, који је поднео Савет гувернера Народне банке Србије (број 400-1686/25 од 6. маја 2026. године);

7. Разматрање Годишњег извештаја о монетарној политици за 2025. годину, који је поднела Народна банка Србије (број 400-2097/26 од 26. јуна 2026. године);

8. Разматрање Годишњег извештаја о пословању и резултатима рада за 2025. годину, који је поднела Народна банка Србије (број 400-2098/26 од 26. јуна 2026. године);

9. Разматрање Годишњег извештаја о стабилности финансијског система за 2025. годину, који је поднела Народна банка Србије (број 400-2099/26 од 26. јуна 2026. године).

*  *  *

На предлог председника, Одбор је већином гласова (11 гласова „за”, један глас „против” и један народни посланик није гласао) одлучио да се обави заједнички јединствени претрес о тач. 1. до 9. дневног реда, с тим што ће о свакој тачки дневног реда одлучивати појединачно.

ЗАЈЕДНИЧКИ ЈЕДИНСТВЕНИ ПРЕТРЕС О 
ТАЧ. 1. ДО 9. ДНЕВНОГ РЕДА
Председник Одбора подсетио је чланове и заменике чланова Одбора да је чл. 23, 71, 74. и 79. Закона о Народној банци Србије прописана обавеза Народне банке Србије да Народној скупштини доставља извештаје о монетарној политици, финансијском пословању и раду Савета гувернера, које, као надлежно радно тело, разматра Одбор за финансије, републички буџет и контролу трошења јавних средстава.

Јоргованка Табаковић, гувернер Народне банке Србије, образложила је извештаје који се односе на рад Народне банке Србије у 2025. години, истичући да они представљају преглед остваривања законом утврђених циљева Народне банке Србије, и то очувања ценовне стабилности, стабилности финансијског система, вредности домаће валуте и поверења грађана и привреде у финансијски систем. Истакла је да независност Народне банке Србије подразумева истовремено и високу одговорност према Народној скупштини и јавности, због чега се резултати њеног рада сагледавају кроз остварене макроекономске показатеље.
У наставку свог излагања навела је да је 2025. година протекла у условима изражених геополитичких и економских неизвесности, али да је Република Србија, захваљујући стабилним јавним финансијама, високом нивоу девизних резерви, стабилном девизном курсу и стабилном банкарском сектору очувала инвестициони кредитни рејтинг и макроекономску стабилност.
Говорећи о спровођењу монетарне политике, истакла је да је она вођена опрезно и доследно, у координацији са економском политиком Владе Републике Србије, што је омогућило очување ценовне стабилности. Навела је да је просечна инфлација у 2025. години износила 3,8%, док су инфлаторна очекивања остала стабилна. Додала је да су очувани поверење у домаћу валуту и финансијски систем, уз раст динарске и девизне штедње, повећање степена динаризације депозита и наставак кредитне активности.
Посебно је указала на значај очувања стабилности девизног курса и високог нивоа девизних резерви, као и на стабилност и високу капитализованост банкарског сектора. У свом излагању осврнула се и на резултате у области заштите корисника финансијских услуга, развоја система инстант плаћања, националног картичног система „Дина” и приступања Републике Србије Јединственом подручју плаћања у еврима (SEPA).
Говорећи о актуелним макроекономским кретањима, навела је да је међугодишња инфлација у јуну 2026. године успорила на 2,7% и да Народна банка Србије очекује наставак привредног раста и повољних макроекономских кретања, уз стабилну инфлацију, раст извоза, страних директних инвестиција и очување спољне ликвидности.
На крају излагања истакла је да је Народна банка Србије у 2025. години остварила позитиван финансијски резултат и да ће, у складу са Законом о Народној банци Србије, део добити бити уплаћен у буџет Републике Србије. Закључила је да резултати рада Народне банке Србије потврђују очување ценовне и финансијске стабилности, стабилности девизног курса, високог нивоа девизних резерви и поверења у финансијски систем, нагласивши да ће Народна банка Србије и убудуће доносити одлуке засноване на стручним анализама и у интересу очувања макроекономске стабилности Републике Србије.
У дискусији која је уследила учествовали су: Верољуб Арсић, Душан Никезић, Пеђа Митровић, Драган Станојевић, Никола Радосављевић, мр Акош Ујхељи, Ило Михајловски и Јоргованка Табаковић, чија су излагања тонски снимана.

По закључењу заједничког јединственог претреса поводом тач. 1. до 9. дневног реда, председник Одбора одредио је паузу од 15 минута након које ће Одбор наставити рад одлучивањем о свакој тачки дневног реда појединачно.
*  *  *
Седница је настављена у 14,00 часова.
Седници је председавао Верољуб Арсић, председник Одбора.
Седници су присуствовали чланови Одбора: Ана Белоица Мартаћ, Невена Веиновић, Војислав Вујић, Тијана Давидовац, Ненад Крстић, Светлана Милијић, Ило Михајловски, Никола Радосављевић и Акош Ујхељи.
Седници је присуствовао заменик члана Одбора Драган Станојевић (заменик Бранка Павловића).
Седници нису присуствовали чланови Одбора: Мирослав Алексић, Душан Бајатовић, Владимир Јелић, Душан Никезић, Ненад Митровић и Пеђа Митровић, нити њихови заменици.
Након утврђивања кворума за рад, Одбор је приступио одлучивању о тач. 1. до 9. дневног реда појединачно.
Прва тачка дневног реда: Разматрање Полугодишњег извештаја о монетарној политици (јануар-јун 2025), који је поднела Народна банка Србије
На предлог председника, Одбор је једногласно (11 гласова „за”) прихватио Полугодишњи извештај о монетарној политици (јануар–јун 2025), који је поднела Народна банка Србије.
Друга тачка дневног реда: Разматрање Програма монетарне политике Народне банке Србије у 2026. години, који је поднела Народна банка Србије
На предлог председника, Одбор је једногласно (11 гласова „за”) прихватио Програм монетарне политике Народне банке Србије у 2026. години, који је поднела Народна банка Србије.
Трећа тачка дневног реда: Разматрање Финансијског плана Народне банке Србије за 2026. годину, који је поднела Народна банка Србије
На предлог председника, Одбор је једногласно (11 гласова „за”) прихватио Финансијски план Народне банке Србије за 2026. годину, који је поднела Народна банка Србије.
Четврта тачка дневног реда: Разматрање Извештаја о раду Савета гувернера Народне банке Србије за период од 1. јануара до 30. јуна 2025. године, који је поднео Савет гувернера Народне банке Србије
На предлог председника, Одбор је једногласно (11 гласова „за”) прихватио Извештај о раду Савета гувернера Народне банке Србије за период од 1. јануара до 30. јуна 2025. године, који је поднео Савет гувернера Народне банке Србије.
Пета тачка дневног реда: Разматрање Извештаја о раду Савета гувернера Народне банке Србије за период од 1. јула до 31. децембра 2025. године, који је поднео Савет гувернера Народне банке Србије
На предлог председника, Одбор је једногласно (11 гласова „за”) прихватио Извештај о раду Савета гувернера Народне банке Србије за период од 1. јула до 31. децембра 2025. године, који је поднео Савет гувернера Народне банке Србије.
Шеста тачка дневног реда: Разматрање Финансијских извештаја Народне банке Србије за 2025. годину, са извештајем овлашћеног ревизора, који је поднео Савет гувернера Народне банке Србије
На предлог председника, Одбор је једногласно (11 гласова „за”) прихватио Финансијске извештаје Народне банке Србије за 2025. годину, са извештајем овлашћеног ревизора, које је поднео Савет гувернера Народне банке Србије.
Седма тачка дневног реда: Разматрање Годишњег извештаја о монетарној политици за 2025. годину, који је поднела Народна банка Србије
На предлог председника, Одбор је једногласно (11 гласова „за”) прихватио Годишњи извештај о монетарној политици за 2025. годину, који је поднела Народна банка Србије.
Осма тачка дневног реда: Разматрање Годишњег извештаја о пословању и резултатима рада за 2025. годину, који је поднела Народна банка Србије
На предлог председника, Одбор је једногласно (11 гласова „за”) прихватио Годишњи извештај о пословању и резултатима рада за 2025. годину, који је поднела Народна банка Србије.
Девета тачка дневног реда: Разматрање Годишњег извештаја о стабилности финансијског система за 2025. годину, који је поднела Народна банка Србије
На предлог председника, Одбор је једногласно (11 гласова „за”) прихватио Годишњи извештај о стабилности финансијског система за 2025. годину, који је поднела Народна банка Србије. 

Седница је завршена у 14,10 часова.
Седница је тонски снимана.

      СЕКРЕТАР                                                                                         ПРЕДСЕДНИК 

Тијана Игњатовић                                                                                   Верољуб Арсић

